Mustan Barbaarin äiti kertoi oikeudessa luulleensa poliisia kerjäläiseksi – ”Kun katselin häntä, minulle ei tullut mieleenkään, että hän voisi olla poliisi”

HS seurasi oikeudenkäyntiä Helsingin käräjäoikeudessa, jossa rap-artisti Mustan Barbaarin äiti ja sisko ovat syytettyinä. Musta Barbaari nosti asian itse esiin sosiaalisessa mediassa.

Musta Barbaari odotteli äitinsä kanssa oikeudenkäynnin alkua Helsingin käräjäoikeudessa keskiviikkona.­

Rap-artisti Mustan Barbaarin eli James Nikanderin äiti vastasi keskiviikkona Helsingin käräjäoikeudessa syytteisiin poliisin vastustamisesta. Syytettynä on myös muusikon sisko, mutta hän ei ollut paikalla oikeudessa.

Naisten kahakointi poliisin kanssa nousi kohinalla julkisuuteen, kun James Nikander arvosteli tapausta sosiaalisessa mediassa. Hän arvioi poliisin kohdelleen perheenjäseniään epäasiallisesti ja väkivaltaisesti ulkomaalaisvalvonnan yhteydessä toissa kesänä.